Kuulus kirjuhahk on veidi  kandilise pea ja sirge nokaga lind ning eemalt hästi äratuntav. Aga just eemalt, sest vaid veidi enne talvitusaladelt äralendu tulevad nad ka kalda ligi. Ülejäänud aja veedavad nad rannast üsna kaugel tihedates ujusalkades ning nende lindude vaatlemiseks peab olema kogenud silm ja hea optika. Lähedalt vaadates on talvituvad isased kirjuhahad - kirjud. Selle linnu välimuse kirjeldamine sõnades on üsna keerukas: valge pea kuklaosa suled on rohekad, nokk hall, silmarõngas ja kurgualune mustad, tiivad ja selg  mustad, siiski on küünra-kattesuled valged, puguosa punakaspruun. Emased on üsna tavalise pardi moodi - pruunikirjud, tiibadel on kaks valget vööti ja silma ümber iseloomulik hele rõngas. Kui puudub hea optika, siis tunneb neid ära eripärasest käitumisest - kirjuhahad teevad kõike koos. Sukelduvad korraga, tõusevad ja maanduvad korraga ning püsivad pidevalt tihedas parves.